لحسن بن محمد حمد شيشا، معروف كتر ب سميت لحسن شيشا، تولد ف 1 دجنبر 1926 ف تارودانت، كان كوايري مغريبي. دار لحسن شيشا لبدية ديالو معا لفرقة د تيحاد رياضي لمغريبي (لياسام)، قبل ما يمشي ل شمال د لمغريب فين لتاحق ب إف سي موغريب، لي كان رايس ديالو هو شريف هلهول. مورما بان مزيان ف لبوطولة، سنا معا كلوب أطليتيكو تطوان لي كانت ديك ساعة أوعر فرقة ف شمال حيت كاتشارك ف شومپيونات د صبانيا. مورما طلعات لفرقة ل ليݣا (درجة لولا)، لعب شيشا ضد فراقي كبار بحال ريال مدريد، إف سي برصلونة، أطليتيكو مدريد. من مور ستيقلال لفرقة د كلوب أطليتيكو تطوان مابقاتش، ؤ شيشا مشا معا لفتح رباطي فين لعب معا لعربي بنمبارك لي كان مودريب-لعاب د لفرقة. لحسن كمل لكاريير ديالو معا حسنية أݣادير، لي شارك معاهوم ف لفينال د كاس لعرش 1962-63 لي خسروها ضد لكوكب لمراكشي ب 3 ل 2 ؤ ماركا فيها لبيت لولاني ف 24 أبريل 1960 ف تيران شرفي د دار لبيضا. لحسن شيشا كان من بين لعابة د أول مونتخاب د لمغريب د كورة، لي لعبو ف لعاب لعربية د 1957 ؤ كان مدربهوم لعربي بن مبارك.